Staré Hory

Staré Hory sú obec na Slovensku v okrese Banská Bystrica.

 Polohopis 
Ležia v údolí Starohorského potoka v Starohorských vrchoch, severne od Banskej Bystrice. Sú deliacou líniou medzi Starohorskými vrchmi a Veľkou Fatrou. Obcou prechádza medzinárodná cesta E 77 v trase cesty I/59. Zo Starých Hôr odbočuje cesta do Tureckej. Nachádza sa tu aj skalný prírodný výtvor Majerova skala.

 Dejiny 
Obec sa prvýkrát spomína ako sídlo v roku 1517, dokladá to písomná správa k baníckemu povstaniu pod názvom Antiquam Montem. Pozostáva z osád Horný Jelenec, Dolný Jelenec, Valentová, Rybô a Polkanová, roztrúsených po dolinách. Osady vznikli v 14.-15. storočí, buď pri baniach alebo uhliskách, pracujúcich pre miestnu hutu. Baníctvo tu zaniklo v 19. storočí. Podrobnejšie informácie o baníctve, lesníctve, poľovníctve i čipkárstve sú zaznamenané v kronike obce. Z obce je možné peši sa dostať na Španiu Dolinu a to baníckou štôlňou z roku 1614. Kedysi tu bol aj lyžiarsky vlek, ale ten bol zrušený.

Staré Hory sú na Slovensku známe ako katolícke pútnické miesto s históriou pútí, siahajúcou do 15. storočia, dominantným pôvodne gotickým kostolom Navštívenia Panny Márie. Nachádzajú sa tu aj ďalšie cirkevné stavby: Kaplnka Svätej Anny, matky Panny Márie, z roku 1794. Krížová cesta aj s kaplnkou Svätej trojice z 19. storočia.

Na mieste údajného zjavenia v 15. storočí, v údolí nazývanom Studnička, sa nachádza prameň a tiež kaplnka so sochou Panny Márie z kararského mramoru, ktoré sú hojne navštevované pútnikmi. Ďalšia Kaplnka Sedembolestnej Panny Márie je na vrchole kalvárskeho vrchu pri obecnej škole. V roku 1780 udelil pápež Pius VI. možnosť celoročne získavať úplné odpustky všetkým pútnikom, ktorí prídu do baziliky na Starých Horách a splnia obvyklé podmienky (spoveď, prijatie Eucharistie a modlitba na úmysel Svätého Otca).
náhľad|Tanky povstaleckej útočnej vozby ustupujú cez Staré Hory na Donovaly. 27. október 1944
Počas SNP na konci októbra 1944 viedla cez Staré Hory ústupová cesta, po ktorej na Donovaly ustupovali tisíce povstaleckých vojakov, ale aj obyčajných ľudí, ktorí sa nechceli dať zajať nemeckými okupačnými jednotkami. Odohrali sa tu viaceré tragické vojnové udalosti. Občania aktívne pomáhali partizánom aj povstaleckému vojsku. Sídlila tu poľná povstalecká nemocnica i štáb partizánskej brigády. Obec oslobodili vojaci rumunskej armády, ktorí boli súčasťou druhého ukrajinského frontu dňa 4. mája 1945. 

Po piatich volebných obdobiach Jána Kováča je od roku 2018 starostom Ing. Marián Gajdoš.

 Kultúra a zaujímavosti 
 Pamiatky 
 Bazilika Navštívenia Panny Márie, rímskokatolícky farský kostol, trojloďová gotická stavba s poygonálnym ukončením presbytéria a vežou tvoriacou súčasť jej hmoty z rokov 1448–1499. V presbytériu kostola sa dochovala pôvodná gotická rebrová klenba. V roku 1722 nasledovala baroková úprava a v roku 1850 klasicistická. Súčasťou zariadenia kostola je socha madony zo 16. storočia a hodnotná rokoková kazateľnica. Z hlavnej fasády vystupuje rizalit lemovaný pilstrami a ukončený trojuholníkovým štítom s tympanónom. Veža kostola je ukončená barokovou helmicou s laternou.

 Doprava
Obcou vedie cesta I/59 medzi Zvolenom a Ružomberkom, čo prináša pre obyvateľov a návštevníkov dobrú dopravnú dostupnosť. Starými Horami prechádzajú spoje z Banskej Bystrice do Ružomberka, no tiež spoje, smerujúce zo severu a východu cez Banskú Bystricu na Nitru a Bratislavu. Viaceré z týchto spojov stoja aj na Starých Horách.

 Šport 
Futbalový klub FK Sokol Staré Hory je v 2. futbalovej triede. Každoročne sa tu koná dedinský zápas Horná proti Dolnej, kde nastúpi Horná časť dediny proti Dolnej.

 Ocenenia 

 Referencie 

 Pozri aj 
 Zoznam kultúrnych pamiatok v obci Staré Hory
 Slovenská mariánska cesta

 Iné projekty 

 Externé odkazy 

 Najkrajší kraj- turistické atrakcie v obci


Kategória:Obce okresu Banská Bystrica
Kategória:Banské sídla na Slovensku

Kategória:Obce vypálené počas druhej svetovej vojny na Slovensku